钦定古今图书集成/理学汇编/文学典/第038卷 > 陆琰
## 钦定古今图书集成/理学汇编/文学典/第038卷 > 陆琰

按《陈书文学传》，“琰字温玉，吏部尚书琼之从父弟也。
父令公，梁中军宣城王记室参军。琰幼孤，好学有志
操。州举秀才，解褐宣惠始兴王行参军，累迁法曹外
兵参军，直嘉德殿学士。世祖听览馀暇，颇留心史籍，
以琰博学善占诵，引置左右。尝使制刀铭，琰援笔即
成，无所点窜。世祖嗟赏久之，赐衣一袭。俄兼通直散”
骑常侍，副琅邪王厚聘齐。及至邺下，而厚病卒，琰自
为使主，时年二十馀。风神韶亮，占对闲敏，齐士大夫
甚倾心焉。还为云麾新安王主簿，迁安成王长史、宁
远府记室参军。太建初，为武陵王明威府功曹史，兼
东宫管记。丁母忧，去官。五年卒，时年三十四。太子甚
伤悼之，手令举哀，加其赙赠，又自制志铭。至德二年，
追赠司农卿。琰寡嗜欲，鲜矜竞，游心经籍，晏如也。其
所制文笔，多不存本，后主求其遗文，撰成二卷。有弟
瑜。